b'\n_START_ARTICLE_\nLockheed L-188 Electra\n_START_SECTION_\nKonstruksjon og utvikling\n_START_PARAGRAPH_\nKonstruksjonsarbeidene med Electra ble startet av Lockheed i 1954, og \xc3\xa5ret etter fikk fabrikken en introduksjonsordre fra American Airlines. Den f\xc3\xb8rste prototypen fl\xc3\xb8y den 6. desember 1957. Det var utstyrt med fire Allison 501D turboprops. Standard innredning var for 66 til 88 passasjerer, men kunne i en trang \xc3\xb8konomiversjon romme 98 passasjerer. F\xc3\xb8rste produsjonsversjon var L-188A. Senere kom en langdistanseversjon L-188C. Tilsammen ble det bygget 170 eksemplarer. Produksjonen stoppet tidligere enn planlagt p\xc3\xa5 grunn av mistro til flytypen etter to fatale ulykker. Flyet ble modifisert etter ulykkene, men interessen uteble hos flyselskapene som heller ville satse p\xc3\xa5 rene turbojets. De fly som enda er i tjeneste brukes som rene fraktfly._NEWLINE_I 1957 bad De forente staters marine amerikanske flyfabrikker om et avansert overv\xc3\xa5kingsfly. Lockheed foreslo en utviklet utgave av Electra som n\xc3\xa5r den ble satt i produksjon fikk navnet Lockheed P-3 Orion.\n_START_SECTION_\nSivile operat\xc3\xb8rer\n_START_PARAGRAPH_\nFlytypen ble etterhvert tatt i bruk av et tyvetalls amerikanske flyselskaper, f\xc3\xb8rst og fremt introduksjonskunden (launch customer), American Airlines dernest Eastern Airlines, Northwest Airlines og sytten andre regionale selskaper._NEWLINE_I Europa var det f\xc3\xb8rst og fremst KLM som bestilte Electra. Andre europeiske selskaper som skaffet seg flytypen fra bruktmarkedet var Islandske Loftlei\xc3\xb0ir og Fred. Olsens Flyselskap, \xc3\xb8sterrikske Armer Air, svenske Falconair og de britiske selskapene Air Bridge Carriers, Atlantic Airlines og Channel Express_NEWLINE_Electra ble brukt i USA av prim\xc3\xa6rkundene til frem p\xc3\xa5 1970-tallet. Noen fant veien til det brasilianske selskapet Varig, som brukte dem frem til 1992 da de ble solgt videre til Zaire. Av det totale antall 170 L-188 som ble bygget har 57 v\xc3\xa6rt involvert i ulykker i henhold til Aviation Safety Network. Siste ulykke med en Electra var i juli 2003.\n_START_SECTION_\nMilit\xc3\xa6rt bruk\n_START_PARAGRAPH_\nElectra har v\xc3\xa6rt i bruk hos flyv\xc3\xa5pen i; Argentina, Bolivia. Ecuador, Honduras, Mexico og Panama'